Jong seun vasbeslote om droom te bewaarheidFoto: Facebook/Tristan’s-wish. Tristan Moore (12), ŉ kranige skopbokser van Velddrif aan die Weskus, is vanjaar vir ŉ derde keer na Amerika genooi om deel te neem aan die NMA-ISKA Skopboks-wêreldkampioenskap in Orlando, Florida. Hy kon die vorige kere nie die reis bekostig nie, maar is vasbeslote om Suid-Afrika vanjaar te verteenwoordig. Volgens Tristan spaar hy elke moontlike geldjie en verkoop elke Vrydag worsbroodjies by sy skool om geld in te samel. “Ek het al omtrent R2500 gespaar.” Volgens ŉ vriend van die gesin maak Tristan baie opofferings om te spaar vir dié groot droom. “Hy spaar elke sent van sy sakgeld, hy het omtrent nie meer ŉ sosiale lewe nie en hy bestee gladnie meer geld aan rekenaarspeletjies nie.” Volgens Tristan se Facebook-blad het sy gesin selfs DSTV prysgegee om te spaar. “Dit was moeilik om televisie op te gee, maar ek wil so graag Amerika toe gaan. Ek doen alles wat ek kan en my ma en haar wonderlike vriende help ook om my droom waar te maak. Selfs my 80-jarige ouma help ook!” Tristan beoefen dié intense sport al vir 5 jaar en mens kan hoor dat dié kind ŉ absolute passie daarvoor het. ”Skopboks leer my om myself te verdedig – ek geniet dit vreeslik baie.” Besoek gerus Tristan se Facebook-blad vir meer besonderhede.